遊善權山留題三首 水洞
作者：陳克
朝代：宋

paragraphs: 逶迤步哀壑，跼蹐生微瀾。
慘慘白日暮，蕭蕭朱夏寒。
崖傾勢方壯，石出水益湍。
淙流響磬瑟，突起橫鏌干。
微蹤乍渺茫，妙想忺盤桓。
我今人世間，所向行路難。
如何洞宮脚，危磴仍屈蟠。
神傷阻獨往，髪竪兩股酸。
了知仙凡隔，坐惜歲月殘。
心違淚交墮，已去猶長嘆。